夜夢與和甫別如赴北京時和甫作詩覺而有作因寄純甫
作者：王安石
朝代：宋

paragraphs: 水菽中歲樂，鼎茵暮年悲。
同胞苦零落，會合尚凄其。
况乃夢乖闊，傷懷而賦詩。
詩言道路寒，乃似北征時。
叔兮今安否，季也來何遲。
中夜遂不眠，輾轉涕流離。
老我孤主恩，結草以爲期。
冀叔善事國，有知無不爲。
千里永相望，昧昧我思之。
幸唯季優游，歲晚相携持。
於焉可晤語，水木有茅茨。
畹蘭佇歸憩，繞屋正華滋。